钦定古今图书集成/明伦汇编/闺媛典/第255卷 > 何道诚妻胡氏
## 钦定古今图书集成/明伦汇编/闺媛典/第255卷 > 何道诚妻胡氏

按《灊山县志》：胡氏，何道诚妻。年十九，生子大智。甫七
月，诚病剧，泣谓氏曰：“我必不活，上有老亲，下有幼子，
汝年方少，服满，可择人赘入共抚之。”氏矢曰：“君度不
讳舅姑幼孩自有妾在，无虑倘萌他念，神明殛之。”诚
俯首称谢而殁。氏亲操井臼，条理秩然。越五年，舅姑
相继殁，殡葬如礼，茹素三年，终身缟素。抚大智有成，
不幸蚤夭。抚孙继文亦如之。又抚曾孙明睿、明信，三
世孤儿，一身是赖。年八十有六终。